Florin Prunea, vehement la adresa lui Mircea Rednic: "Are un mare 'merit' la retrogradarea lui Dinamo!"
Dinamo și UTA Arad se confruntă sâmbătă seară. Mircea Rednic vrea să își învingă fosta echipă.
Florin Prunea a auzit cele spuse de "Puriu" la conferința de presă premergătoare meciului. Fostul portar român l-a acuzat pe tehnician că și el a fost implicat în retrogradarea formației din "Ștefan cel Mare".
"Are un mare 'merit' la retrogradarea lui Dinamo!"
"L-am văzut, a dat declarații că e supărat, dar nu trebuie să fie supărat, pentru că și el are un mare 'merit' la retrogradarea lui Dinamo, a fost antrenorul echipei un tur de campionat, dacă îmi aduc bine aminte.
Toți cei care au trecut pe acolo, conducători, antrenori, sunt la fel de vinovați. Că unul are 50 la sută, că unul are 40 la sută, toți au retrogradat Dinamo.
Acum vine dintr-o altă postură, își joacă șansa de a fi în play-off, dar întâlnesc o echipă care în fața suporterilor este greu de învins.
Dinamo acum își dă seama de punctele pierdute la Iași, cu ocaziile pe care le-au avut, a fost pentru prima dată când trebuia să facă pasul afară de acolo de jos", a spus Florin Prunea, pentru Digi Sport.